Fredag aften klokken 20, kan du tænde for TV2 Nord Salto og i halvanden time bliver der sat gang i feststemningen med både lyd og billeder fra den koncert, DJ Martin Jensen spiller fra AKKC's scenetårn i 35 meters højde. Selvom koncertgængerne må opleve koncerten hjemmefra, er der gjort klar til et brag af en koncert, der bliver filmet med droner og som både byder på fyrværkeri og pyroteknik. Tusindvis ser med Til koncerten vil der blive bygget en scene midt på scenetårnets tag i 35 meters højde. Scenetårnet er en del af Aalborgs bybillede og deroppe fra er der udsigt til Aalborg midtby og Limfjorden. Det er ikke den første livekoncert fra Martin Jensen, der sendes hjem i stuerne til danskerne. Under pandemien har han tidligere givet koncerter fra Parken, Billund Lufthavn og ILLUM og hver gang han laver denne type hjemme-koncert, sendes koncerten også på livestreamingssitet Twitch, der primært er en platform for gamere. Til de seneste koncerter fra blandt andet Parken, har flere hundrede tusinde set med gennem Twitch. Koncerten sendes på TV2 Nord Salto fra klokken 20 til 21.30. Koncerten fortsætter dog frem til midnat - så bor man i Aalborg, er der mulighed for måske at ane en del af lysshowet og høre en smule af musikken, hvis man bor i nærheden.

Referat:
Oplev et storslået lysshow, pyroteknik og festmusik fredag aften, når vi på TV2 Nord sender live fra Martin Jensens koncert i 35 meters højde.